
Az osztrák–magyar határmegállapító bizottság (1919–1923) sajtóvisszhangja.

Az osztrák–magyar határmegállapító bizottság sajtóvisszhangja c. dolgozat elsősorban nem a
határmegállapító bizottság történetével és a határkijelölés gyakorlati folyamatával foglalkozik.
A történeti diskurzusanalízisen alapuló kutatás arra keresi a választ, hogy miként jelent meg az
országos magyar sajtóban az osztrák–magyar határ húzó testület munkája. Az esettanulmány
azt szemlélteti, hogy az első világháború után miként működött az elméletben cenzúra nélküli,
magánkézen lévő sajtó a magyar országhatárt érintő kérdések esetében.
A dolgozat a nemzetközi összetételű határmegállapító bizottság sajtóvisszhangjának
vizsgálatakor azt elemzi, hogy miképp épített a korabeli magyar sajtó a mindenkori
kormányzati fősodornak megfelelő alternatív valóságot például a Millerand kísérőlevéllel
kapcsolatban? A dolgozat azt tárja fel, hogy milyen ellenségképek jelentek meg a diskurzusban,
milyen érvek domináltak, és ezeket miként tolmácsolták az országos lapok az olvasóik felé?
Hiszen a sajtó kapcsán mindig felmerülhet a kérdés, hogy mekkora mozgástere van és ezzel
együtt mekkora felelősség terheli az események interpretálásában? Az elemzés foglalkozik a
határmegállapító bizottság munkája kapcsán azzal is, hogy a Bethlen-kormány 1921–1923
folyamán elfogadta az új nemzetközi rendet vagy elutasította azt? Illetve, hogy mindez miként
alapozta meg későbbi – két világháború közötti – külügyi kormányzás irányvonalát?



